**ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ (ΑΓ. ΣΤΥΠΑ)**

**Κ Ε Ι Μ Ε Ν Ο**

**Ε ρ γ α ζ ό μ ε ν η μ η τ έ ρ α**

Η μητέρα που επιλέγει να απέχει από την αγορά εργασίας κάνει την ίδια στιγμή την επιλογή να δοθεί απόλυτα στην οικογένειά της. Αυτό το δόσιμο όμως, λόγω των συνθηκών της σύγχρονης ζωής, συνεπάγεται μια απομόνωση πρωτόγνωρη στην ιστορία της μητρότητας. Με άλλα λόγια μια μητέρα μ ένα μωρό κλεισμένη μέσα σ ένα διαμέρισμα για το μεγαλύτερο μέρος της ημέρας είναι μια σχεδόν σίγουρη συνταγή για την ανάπτυξη αισθημάτων μελαγχολίας και καταπίεσης. Εκείνο που μοιάζει να βοηθάει είναι η δημιουργία μιας δομής μέσα στο πλαίσιο της ημέρας, η οποία θα περιλαμβάνει συστηματικά τη συνάντηση με άλλους ανθρώπους ή την ενασχόληση με κάποιες δραστηριότητες (από γυμναστήριο μέχρι κάποιο μάθημα ή μια εβδομαδιαία συνάντηση με φίλες κ.λ.π.).

Οι εργαζόμενες πάλι γυναίκες, που προσπαθούν να συνδυάσουν τους δύο ρόλους, καλούνται να αντιμετωπίσουν άλλες προκλήσεις και αλληλοσυγκρουόμενες απαιτήσεις. Βρίσκονται συνεχώς αντιμέτωπες με την ιδέα ότι, επειδή εργάζονται, στερούν από την οικογένειά τους την απαραίτητη φροντίδα. Εντωμεταξύ η ανακατανομή της εργασίας εκτός σπιτιού των δύο φύλων δε συνεπάγεται μοίρασμα των οικιακών εργασιών. Αυτές τελικά γίνονται από τη μητέρα, ανεξάρτητα από το αν εργάζεται ή όχι ( μια έρευνα κατέγραψε ότι η σύζυγος κάνει τελικά το 80% των οικιακών εργασιών). Έτσι η γυναίκα αυτή καλείται να ισορροπεί μεταξύ εναλλασσόμενων ρόλων και υποχρεώσεων. Παρ΄ όλα αυτά πολλές έρευνες δείχνουν ότι η ψυχολογική κατάσταση της εργαζόμενης μητέρας είναι καλύτερη από αυτήν της μη εργαζόμενης, η οποία παρουσιάζει τα περισσότερα συμπτώματα ψυχικής δυσφορίας.

Όμως τελικά στο ερώτημα «είναι κακό για τα παιδιά όταν η μητέρα εργάζεται;» η απάντηση είναι πάντα «εξαρτάται». Τα παιδιά επηρεάζονται δραματικά από τη σχέση τους με τους γονείς τους, αλλά αυτό περιλαμβάνει το σύνολο της σχέσης αυτής: το πώς είναι η σχέση με τους γονείς όταν αυτοί είναι παρόντες, ποιος και με ποιον τρόπο τα φροντίζει όταν εκείνοι είναι απόντες, τι πρότυπα συμπεριφοράς προβάλλονται και ενισχύονται στο παιδί, πόσο σέβονται τις επιλογές του και πόσο προσπαθούν να επικοινωνήσουν μαζί του. Όλοι αυτοί οι παράγοντες προσδιορίζουν σε γενικές γραμμές την ομαλή ψυχολογική και συναισθηματική ανάπτυξη του παιδιού στο πλαίσιο μιας αρμονικής οικογενειακής συμβίωσης.

**Α Σ Κ Η Σ Ε Ι Σ**

**Α**. 1. Να δώσετε ένα δικό σας τίτλο στο κείμενο.

2. Να συντάξετε την περίληψη του κειμένου σε 80-100 λέξεις.

**Β**. 1.Να εντοπίσετε τη δομή και τον τρόπο ανάπτυξης της τελευταίας παραγράφου του κειμένου.

2. Να εντοπίσετε τα στοιχεία συνοχής ( συνδετικές λέξεις-φράσεις) μεταξύ των προτάσεων της 2ης παραγράφου του κειμένου.

**Γ**. 1. Δώστε συνώνυμα των λέξεων:

Εργασία

Σίγουρη

Μελαγχολία

Προσπαθούν

Περιλαμβάνει

Ενισχύονται

Παράγοντες.

2. Δώστε τα αντώνυμα (αντίθετα) των λέξεων:

Δυσφορία

Ομαλή

Συστηματικά

Συχνά

Καλύτερη

Προσπαθούν

Απαραίτητη

3. Να κάνετε δικές σας προτάσεις με τις λέξεις:

Απομόνωση, καταπίεση, αλληλοσυγκρουόμενες, περιλαμβάνει, ενισχύονται, πρότυπα, παράγοντες

4. Να δώσετε ομόρριζα των λέξεων:

Εργασία, ψυχολογική, ισορροπεί, αισθημάτων

**Δ.** ΠΑΡΑΓΩΓΗ ΛΟΓΟΥ

«Εργασία της γυναίκας/ μητέρας εκτός σπιτιού»: να διατυπώσετε την άποψή σας σχετικά με το θέμα παίρνοντας ερέθισμα από το κείμενο και από τα δικά σας οικογενειακά βιώματα. (Κείμενο 3-4 παραγράφων)

**ΚΑΛΗ ΔΥΝΑΜΗ!**

**ΑΓ. ΣΤΥΠΑ**